Diari Oficial de la Generalitat Valenciana


Sumari del DOGV 2251, del 22-04-1994 (1994/831225)

ORDRE de 5 d'abril de 1994, de la Conselleria d'Agricultura, Pesca i Alimentació, per la qual es convoquen ajudes publiques per al funcionament i el desenvolupament de programes de gestió de qualitat dels consells reguladors de les denominacions d'origen, genèriques i específiques, i del Comitè d'Agricultura Ecològica de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/04/05/(1)/dof/vci/html**

### Dades del document

Número de DOGV
:   2251

Data del DOGV
:   22-04-1994

Secció del DOGV
:   DISPOSICIONS GENERALS

Número del document
:   1994/831225


Data del document
:   05-04-1994

Organisme emissor
:   Conselleria d'Agricultura, Pesca i Alimentació

Tipus de document
:   Ordre

ORDRE de 5 d'abril de 1994, de la Conselleria d'Agricultura, Pesca i Alimentació, per la qual es convoquen ajudes públiques per al funcionament i el desenvolupament de programes de gestió de qualitat dels consells reguladors de les denominacions d'origen, genèriques i específiques, i del Comitè d'Agricultura Ecològica de la Comunitat Valenciana. [94/2286]  
La Comunitat Valenciana posseeix, en el seu àmbit territorial, una sèrie de figures de qualitat agroalimentària reconegudes legalment, amb la presència de denominacions d'origen, genèriques i específiques, juntament amb la d'Agricultura Ecològica. Els òrgans encarregats de protegir la qualitat i fer complir els reglaments són els consells reguladors respectius i el Comitè d'Agricultura Ecològica de la Comunitat Valenciana.  
Per a complir els objectius previstos en els diferents reglaments i desenvolupar els programes de qualitat, es fa necessari incidir en els aspectes que asseguren actuacions eficaces.  
Amb l'objectiu de garantir les activitats en matèria de qualitat i dotar-ne els òrgans gestors dels instruments necessaris, i vista la proposta del director general de Comercialització, Indústries i Relacions Agràries i els articles 45 i 47 de la Llei d'Hisenda Pública de la Generalitat Valenciana,  
ORDENE:  
Article primer. Generalitats  
La Conselleria d'Agricultura, Pesca i Alimentació, a través de la Direcció General de Comercialització, Indústries i Relacions Agràries, segons les disponibilitats pressupostàries, podrà concedir ajudes econòmiques dirigides al manteniment dels consells reguladors de les denominacions d'origen, genèriques i específiques, i del Comitè d'Agricultura Ecològica de la Comunitat Valenciana, a fi d'adequar-los als objectius de millora de la qualitat agroalimentària.  
Article segon. Tipus d'activitats i beneficiaris  
Podran ser objecte d'ajudes les activitats i els beneficiaris següents:  
- Funcionament orgànic dels consells reguladors i el Comitè d'Agricultura Ecològica esmentats, en matèria d'aplicació dels seus reglaments.  
- Desenvolupament de programes de gestió de qualitat en el marc de les competències de cada consell regulador o del comitè.  
Article tercer. Caràcter i quantia de les ajudes  
Les ajudes concedides tindran caràcter econòmic i prendran la forma de subvencions en les condicions i les quanties que es determinen en la resolució corresponent, segons el pressupost de despeses del consell regulador i l'adequació dels programes de qualitat que presenten als fins que persegueixen.  
Article quart. Procediment  
Les sol·licituds s'adreçaran al director general de Comercialització, Indústries i Relacions Agràries de la Conselleria d'Agricultura, Pesca i Alimentació, i inclouran una memòria o projecte de l'activitat que s'ha de desenvolupar, juntament amb el pressupost corresponent.  
El termini de presentació de sol·licituds acabarà el 31 de maig. Hi haurà un mes per a resoldre la quantificació i comunicar la concessió de l'ajuda. En cas d'omissió d'aquests aspectes, l'efecte serà estimatori.  
El pagament s'efectuarà a càrrec de l'aplicació pressupostària 28.17.882.94.6, línia codi 188.  
Per a l'any 1994, les subvencions tindran un import global màxim de 12 milions de pessetes, incloent-hi el conjunt de beneficiaris.  
Article cinquè. Justificació i pagament de les subvencions concedides  
El pagament s'efectuarà amb la justificació prèvia per part del beneficiari del desenvolupament normal del pla d'activitats. Aquesta justificació haurà d'acreditar-se mitjançant un certificat del secretari amb el vist-i-plau del president del consell regulador o comitè beneficiari. La manca d'aquesta justificació implicarà la pèrdua de l'ajuda sol·licitada.  
DISPOSICIONS FINALS  
Primera  
Es faculta el director general de Comercialització, Indústries i Relacions Agràries perquè dicte les resolucions necessàries per al desplegament i el compliment d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 5 d'abril de 1994  
El conseller d'Agricultura, Pesca i Alimentació,  
JOSÉ MARÍA COLL COMIN


Còpia Permalink ELI